Document ID: 32009D0292

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Μαρτίου 2009
σχετικά με τη θέσπιση των όρων παρέκκλισης για τις πλαστικές παλέτες και τα πλαστικά κιβώτια όσον αφορά τα επίπεδα συγκέντρωσης βαρέων μετάλλων που καθορίζει η οδηγία 94/62/ΕΚ του Ευρωπαϊκού Κοινοβουλίου και του Συμβουλίου για τις συσκευασίες και τα απόβλητα συσκευασιών
[κοινοποιηθείσα υπό τον αριθμό Ε(2009) 1959]
(Κείμενο που παρουσιάζει ενδιαφέρον για τον ΕΟΧ)
(2009/292/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας (1), και ιδίως το άρθρο 11 παράγραφος 3,
Εκτιμώντας τα ακόλουθα:
(1)
Η απόφαση 1999/177/ΕΚ της Επιτροπής, της 8ης Φεβρουαρίου 1999, σχετικά με την καθιέρωση των όρων παρέκκλισης για τις πλαστικές παλέτες και κιβώτια όσον αφορά τα επίπεδα συγκέντρωσης που καθορίζει η οδηγία 94/62/ΕΚ για τις συσκευασίες και τα απόβλητα συσκευασιών (2), έπαυσε να ισχύει στις 9 Φεβρουαρίου 2009.
(2)
Κατά τη λήξη της ισχύος της απόφασης 1999/177/ΕΚ, σημαντικός αριθμός πλαστικών παλετών και πλαστικών κιβωτίων που περιέχουν βαρέα μέταλλα των οποίων τα επίπεδα συγκέντρωσης υπερβαίνουν τα προβλεπόμενα στην οδηγία 94/62/ΕΚ θα κυκλοφορούν ακόμη στην αγορά. Δεδομένης της αδυναμίας της βιομηχανίας να αντικαταστήσει όλες τις παλέτες και τα κιβώτια αυτού του είδους, υπάρχει μεγάλος κίνδυνος να απορρίπτονται οι παλέτες και τα κιβώτια σε χώρους υγειονομικής ταφής ή να αποτεφρώνονται. Αμφότερες οι λύσεις αυτές θα έχουν επιβλαβείς επιπτώσεις στην υγεία και το περιβάλλον.
(3)
Η οδηγία 94/62/ΕΚ αποσκοπεί στον περιορισμό της παρουσίας βαρέων μετάλλων στις συσκευασίες, καθώς και στην εξασφάλιση υψηλού επιπέδου περιβαλλοντικής προστασίας, μεταξύ άλλων μέσω της επαναχρησιμοποίησης και της ανακύκλωσης.
(4)
Προκειμένου να δοθεί χρόνος στη βιομηχανία ώστε να αντικαταστήσει αυτές τις πλαστικές παλέτες και τα πλαστικά κιβώτια χρησιμοποιώντας τις βέλτιστες διαθέσιμες τεχνικές, είναι σκόπιμο να προβλεφθούν όροι παρέκκλισης για τις εν λόγω παλέτες και τα κιβώτια που βρίσκονται σε βρόχους παραγωγής σε κλειστή και ελεγχόμενη αλυσίδα. Οι επιστημονικές εκθέσεις που έχουν υποβληθεί στην Επιτροπή συνιστούν να χορηγηθεί η εν λόγω παρέκκλιση.
(5)
Δεδομένου ότι η Επιτροπή σκοπεύει να επανεξετάσει, μετά την πάροδο πενταετίας, τη λειτουργία του συστήματος που προβλέπεται στην παρούσα απόφαση, καθώς και την πρόοδο όσον αφορά τη σταδιακή κατάργηση των πλαστικών παλετών και πλαστικών κιβωτίων που περιέχουν βαρέα μέταλλα, είναι αναγκαίο να υποβάλουν τα κράτη μέλη σχετικές πληροφορίες. Προκειμένου να μην αυξηθεί ο υπάρχων διοικητικός φόρτος με την επιβολή συγκεκριμένων υποχρεώσεων υποβολής εκθέσεων στα κράτη μέλη, αρκεί οι πληροφορίες αυτές να περιλαμβάνονται στις εκθέσεις που πρέπει να υποβάλλονται στην Επιτροπή βάσει του άρθρου 17 της οδηγίας 94/62/ΕΚ.
(6)
Για λόγους ασφάλειας του δικαίου, η παρούσα απόφαση πρέπει να εφαρμόζεται από την ημερομηνία από την οποία λήγει η απόφαση 1999/177/ΕΟΚ προκειμένου να αποφευχθεί κάθε αρνητικό αποτέλεσμα που προκύπτει από τη λήξη της εν λόγω απόφασης.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 21 της οδηγίας 94/62/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης, ισχύουν οι ακόλουθοι ορισμοί:
1)
«βαρέα μέταλλα»: μόλυβδος, κάδμιο, υδράργυρος και εξασθενές χρώμιο·
2)
«εσκεμμένη χρήση βαρέων μετάλλων»: η πράξη της σκόπιμης χρησιμοποίησης ουσίας η οποία περιέχει βαρέα μέταλλα στη σύνθεση συσκευασίας ή στοιχείου συσκευασίας, όταν είναι επιθυμητή η συνεχής παρουσία της στην τελική συσκευασία ή στο στοιχείο συσκευασίας προκειμένου να επιτευχθεί συγκεκριμένο χαρακτηριστικό, εμφάνιση ή ποιότητα·
3)
«συμπτωματική παρουσία βαρέων μετάλλων»: η παρουσία βαρέων μετάλλων ως τυχαίων συστατικών της συσκευασίας ή στοιχείου της συσκευασίας.
Άρθρο 2
Το άθροισμα των επιπέδων συγκέντρωσης βαρέων μετάλλων σε πλαστικές παλέτες και πλαστικά κιβώτια επιτρέπεται να υπερβαίνει την οριακή τιμή που καθορίζεται στο άρθρο 11 παράγραφος 1 της οδηγίας 94/62/ΕΚ, εφόσον οι εν λόγω παλέτες και τα εν λόγω κιβώτια εισάγονται και χρησιμοποιούνται σε βρόχους παραγωγής σε κλειστή και ελεγχόμενη αλυσίδα και τηρούνται οι προϋποθέσεις των άρθρων 3, 4 και 5.
Άρθρο 3
1. Οι πλαστικές παλέτες και τα πλαστικά κιβώτια που περιέχουν υπερβολικές ποσότητες βαρέων μετάλλων, όπως προβλέπεται στο άρθρο 2, κατασκευάζονται ή επισκευάζονται με ελεγχόμενη διαδικασία ανακύκλωσης σύμφωνα με τις παραγράφους 2, 3 και 4 του παρόντος άρθρου.
2. Το υλικό που χρησιμοποιείται για την ανακύκλωση πρέπει να προέρχεται μόνο από άλλες πλαστικές παλέτες ή άλλα πλαστικά κιβώτια.
Η χρήση άλλων υλικών πρέπει να περιορίζεται στο ελάχιστο τεχνικά αναγκαίο και, σε κάθε περίπτωση, δεν πρέπει να υπερβαίνει ποσοστό 20 % κατά βάρος.
3. Η εσκεμμένη χρήση βαρέων μετάλλων ως στοιχείων κατά την ανακύκλωση δεν επιτρέπεται, σε αντίθεση με την τυχαία παρουσία βαρέων μετάλλων.
Η χρήση ανακυκλωμένων υλικών ως πρώτης ύλης για την επισκευή υλικών συσκευασίας, όταν τμήμα των ανακυκλωμένων υλικών μπορεί να περιέχει βαρέα μέταλλα, δεν θεωρείται εσκεμμένη χρήση βαρέων μετάλλων.
4. Το άθροισμα των επιπέδων συγκέντρωσης βαρέων μετάλλων σε πλαστικές παλέτες και πλαστικά κιβώτια επιτρέπεται να υπερβαίνει την οριακή τιμή που καθορίζεται στο άρθρο 11 παράγραφος 1 της οδηγίας 94/62/ΕΚ μόνον όταν η υπέρβαση αυτή οφείλεται στη χρήση, κατά τη διαδικασία ανακύκλωσης, υλικών που περιέχουν βαρέα μέταλλα.
Άρθρο 4
1. Οι πλαστικές παλέτες και τα πλαστικά κιβώτια που περιέχουν υπερβολικές ποσότητες βαρέων μετάλλων, όπως προβλέπεται στο άρθρο 2, ταυτοποιούνται με μόνιμο και ευδιάκριτο μέσο.
2. Τα κράτη μέλη διασφαλίζουν ότι κατά τη διάρκεια του κύκλου ζωής των εν λόγω πλαστικών παλετών και πλαστικών κιβωτίων, τουλάχιστον 90 % των αποστελλόμενων πλαστικών παλετών και πλαστικών κιβωτίων που περιέχουν υπερβολικές ποσότητες βαρέων μετάλλων, όπως προβλέπεται στο άρθρο 2, επιστρέφονται στην επιχείρηση κατασκευής, συσκευασίας ή πλήρωσης ή σε εξουσιοδοτημένο αντιπρόσωπό της.
3. Με την επιφύλαξη των μέτρων που λαμβάνονται δυνάμει του άρθρου 6, όλες οι πλαστικές παλέτες και τα πλαστικά κιβώτια που επιστρέφονται δυνάμει του παρόντος άρθρου και δεν είναι κατάλληλα ή δεν προορίζονται για επαναχρησιμοποίηση είτε απορρίπτονται σύμφωνα με διαδικασία που έχει λάβει ειδική έγκριση από τις αρμόδιες αρχές του οικείου κράτους μέλους ή ανακυκλώνονται με ελεγχόμενη διαδικασία ανακύκλωσης, σύμφωνα με τις παραγράφους 2, 3 και 4 του άρθρου 3.
Άρθρο 5
1. Τα κράτη μέλη προβλέπουν σύστημα απογραφής και καταχώρισης καθώς και μέθοδο απόδοσης κανονιστικών και οικονομικών ευθυνών που επιτρέπουν την τεκμηρίωση της συμμόρφωσης με τους όρους της παρούσας απόφασης.
Το σύστημα καταγράφει όλες τις πλαστικές παλέτες και όλα τα πλαστικά κιβώτια που περιέχουν υπερβολικά μεγάλες ποσότητες βαρέων μετάλλων, όπως προβλέπεται στο άρθρο 2, όταν αρχίζουν να χρησιμοποιούνται ή όταν αποσύρονται.
2. Εκτός εάν ορίζεται διαφορετικά σε αυτοδεσμευτική συμφωνία, τα κράτη μέλη διασφαλίζουν ότι ο κατασκευαστής ή ο εξουσιοδοτημένος αντιπρόσωπός του συντάσσει ετησίως γραπτή δήλωση συμμόρφωσης, καθώς και ετήσια έκθεση στην οποία περιγράφεται ο τρόπος τήρησης των όρων που καθορίζονται στην παρούσα απόφαση. Η έκθεση περιλαμβάνει τυχόν αλλαγές όσον αφορά το σύστημα ή τους εξουσιοδοτημένους αντιπροσώπους.
3. Τα κράτη μέλη διασφαλίζουν ότι ο κατασκευαστής ή ο εξουσιοδοτημένος αντιπρόσωπός του διατηρεί τη σχετική τεχνική τεκμηρίωση τουλάχιστον για μία τετραετία, ώστε οι αρμόδιες αρχές να δύνανται να πραγματοποιούν επιθεωρήσεις.
Όταν ούτε ο κατασκευαστής ούτε ο εξουσιοδοτημένος αντιπρόσωπός του είναι εγκατεστημένοι στην Κοινότητα, την υποχρέωση διατήρησης του σχετικού τεχνικού φακέλου στη διάθεση των αρμόδιων αρχών αναλαμβάνει το πρόσωπο που διαθέτει το προϊόν στην κοινοτική αγορά.
Άρθρο 6
Τα κράτη μέλη λαμβάνουν μέτρα που ενθαρρύνουν τους κατασκευαστές να αναζητούν μεθόδους οι οποίες επιτρέπουν τη σταδιακή τήρηση της ισχύουσας οριακής περιεκτικότητας των πλαστικών παλετών και πλαστικών κιβωτίων σε βαρέα μέταλλα, η οποία καθορίζεται στο άρθρο 11 παράγραφος 1 της οδηγίας 94/62/ΕΚ, συμπεριλαμβανόμενων των βέλτιστων διαθέσιμων τεχνικών για την αφαίρεση των βαρέων μετάλλων.
Άρθρο 7
Στις εκθέσεις που υποβάλλουν στην Επιτροπή δυνάμει του άρθρου 17 της οδηγίας 94/62/ΕΚ, τα κράτη μέλη περιλαμβάνουν λεπτομερή έκθεση για τη λειτουργία του συστήματος το οποίο προβλέπεται στην παρούσα απόφαση και για τη σημειωθείσα πρόοδο όσον αφορά τη σταδιακή κατάργηση των πλαστικών παλετών και πλαστικών κιβωτίων που δεν ανταποκρίνονται στις διατάξεις του άρθρου 11 παράγραφος 1 της οδηγίας 94/62/ΕΚ.
Άρθρο 8
Η παρούσα απόφαση εφαρμόζεται από τις 10 Φεβρουαρίου 2009.
Άρθρο 9
Η παρούσα απόφαση απευθύνεται στα κράτη μέλη.
Βρυξέλλες, 24 Μαρτίου 2009.

Labels: 3
1
15
20